b'\n_START_ARTICLE_\nDaniel Webster\n_START_PARAGRAPH_\nDaniel Webster (18. tammikuuta 1782 Salibury \xe2\x80\x93 24. lokakuuta 1852 Marshfield) oli yhdysvaltalainen lakimies ja poliitikko. H\xc3\xa4n toimi ulkoministerin\xc3\xa4 1841\xe2\x80\x931843 ja 1850\xe2\x80\x931852 sek\xc3\xa4 useaan otteeseen Yhdysvaltain kongressissa.\n_START_SECTION_\nPoliittisen uran alku\n_START_PARAGRAPH_\nWebster valmistui lakimieheksi Dartmouth Collegesta ja avasi lakiasiaintoimiston New Hampshiressa. H\xc3\xa4net valittiin Yhdysvaltain edustajainhuoneeseen vuonna 1812 federalistipuolueen ehdokkaana, jossa h\xc3\xa4n edusti New Hampshirea vuoteen 1817. Kongresissa h\xc3\xa4n vastusti vuoden 1812 sotaa, silloisen sotaministeri James Monroen ehdottamaa asevelvollisuutta sek\xc3\xa4 k\xc3\xa4yt\xc3\xa4nn\xc3\xb6ss\xc3\xa4 katsoen kaikkia muita Yhdysvaltain sotilaallista aktiivisuutta lis\xc3\xa4nneit\xc3\xa4 lakiehdotuksia._NEWLINE_Webster muutti Bostoniin vuonna 1816 ja toimi Massachusettsin edustajana Yhdysvaltain edustajainhuoneessa 1823\xe2\x80\x931827 ja senaattorina 1827\xe2\x80\x931841 ja 1845\xe2\x80\x931850. Vuosina 1833\xe2\x80\x931836 h\xc3\xa4n toimi senaatin valtiovarainvaliokunnan puheenjohtajana._NEWLINE_Kongressissa istumisen ohella Webster jatkoi lakimiehen\xc3\xa4 toimimista. 1820-luvulle tultaessa Websterin on arvioitu olleen yksi koko maan kalleimmista lakimiehist\xc3\xa4.\n_START_SECTION_\nUlkoministerin\xc3\xa4 ja presidenttiehdokkaana\n_START_PARAGRAPH_\nWilliam Henry Harrison nimitti Websterin ulkoministerikseen vuonna 1841 ja h\xc3\xa4n jatkoi Harrisonin kuoleman j\xc3\xa4lkeen presidentti John Tylerin hallituksessa. Vuonna 1845 h\xc3\xa4net valittiin uudelleen senaattiin. Kautensa aikana h\xc3\xa4n vastusti Texasin alueliitosta ja sit\xc3\xa4 seurannutta Meksikon\xe2\x80\x93Yhdysvaltain sotaa. Webster oli ehdolla Whig-puolueen presidenttiehdokkaaksi ensimm\xc3\xa4isen kerran vuonna 1836, mutta h\xc3\xa4visi Zachary Taylorille. Erottuaan senaatista h\xc3\xa4n jatkoi ulkoministerin\xc3\xa4 presidentti Millard Fillmoren hallituksessa 1850-52. H\xc3\xa4n oli toisen kerran ehdolla Whigin presidenttiehdokkaaksi 1852, mutta ei t\xc3\xa4ll\xc3\xa4k\xc3\xa4\xc3\xa4n kertaa saanut riitt\xc3\xa4v\xc3\xa4\xc3\xa4 kannatusta._NEWLINE_Webster kuoli kotonaan Marshfieldiss\xc3\xa4, Massachusettsissa 24. lokakuuta, 1852._NEWLINE_Websterin poika, pohjoisvaltioitten armeijan eversti Fletcher Webster, kaatui taistelussa Yhdysvaltain sis\xc3\xa4llissodassa 1862.'